《有怀金白屿大学次韵奉答》
明代·饶相

昼长池馆度薰风，荏苒韶华四月中。离索总缘山水隔，起居犹月雁鱼通。

逢人为诵诗篇好，忆面何当尊酒同。独有清宵蝴蝶梦，频随残月过江东。

作者简介：饶相（一五一二 — 一五九一），字志尹，号三溪。大埔人。明世宗嘉靖十四年（一五三五）进士，授中书舍人。晋户部员外郎，监山东、河南漕运。二十二年，以诖误谪无为州判官，署州事。二十四年调任兖州判官，迁淮阳郡丞。二十八年，擢南昌知府。三十二年，升饶州兵备、江西按察副使。寻乞归养，家居三十馀年，卒。著有《三溪先生文集》。清康熙《潮州府志》卷九上、清乾隆修《潮州府志》卷二八有传。